Sewe dae van rou vir vloedslagoffersVloedskade in Durban (25 April 2019) (Foto: Leon Lestrade/African News Agency/ANA) Pres. Cyril Ramaphosa het Dinsdag sewe dae van nasionale rou aangekondig vir die persone wat in vloede in KwaZulu-Natal en die Oos-Kaap omgekom het. Ramaphosa het opdrag gegee dat die vlag van 1 Mei tot 7 Mei halfstok moet hang by elke stasie in die land as ŉ teken van respek en die rouperiode. “Pres. Ramaphosa het die vloedgeteisterde gebiede besoek en inwoners verseker dat die regering hulle sal bystaan in die reddingspoging. Hy verwelkom die ondersteuning wat die res van die land reeds aan die slagoffers gebied het,” het sy kantoor in ŉ verklaring gesê. Hy het ook sy dank uitgespreek vir die boodskappe van ondersteuning van regerings oor die wêreld heen. Willies Mchunu, premier van KwaZulu-Natal, het Donderdag as ŉ provinsiale dag van rou en gebed aangekondig. Hy het gesê die dodetal het tot 69 gestyg nadat nog liggame gevind is. Vloedskade in die provinsie beloop meer as R1 miljard. Die Oos-Kaapse regering het Woensdag bevestig elf persone is dood en twee word nog vermis as gevolg van onlangse vloede in dié provinsie.